Pa oa lazhet ar chonsul Gaius Flaminius e-doug ar faezhidigezh roman anvet Emgann al lenn Trasumennus e oa gounezet Roma gant ar spouron. Distrujet e oa bet armeoù ar gonsuled e daou emgann bras, ha Hannibal a dostae da Roma. Doujañ a rae ar Romaned na vije distrujet o cheoded dizale. Divizout a reas ar sened roman e ve anvet un diktatour, evel e-doug holl ar prantadoù enkadennoù, ha choaz a reas Fabius abalamour de oad ha de skiant-prenañ. Da gustum e ranke an diktatourien resev o charg eus ar gonsuled met unan a oa aet da anaon hag egile ne oa ket e Roma. Setu e voe anvet gant ar sened. Da gustum ivez e veze choazet e vestr eus ar marchegerezh gant an diktatour e-unan. Ar wezh-mañ avat e voe anvet gant ar sened e-unan ivez hag e voe choazet un enebour politikel da Fabius, Marcus Minucius.